**עמדת אמונה לעניין העלאת גיל הפרישה לנשים**

**תנועת האשה הדתית לאומית "אמונה" מתנגדת להעלאת גיל הפרישה לנשים שכן משמעות הדברים הינה פגיעה ביכולת של הנשים שאינן נמצאות במעגל העבודה לשרוד כלכלית עד גיל הפרישה, בשל דחיית גיל הזכאות לגמלת פנסיה או קצבת זקנה מהבט"ל.**

1. סקטור הנשים מופלה לרעה בשוק העבודה, במיוחד בגילאים המבוגרים- שכר הנשים ושיעור העסקתן נמוך והן מהוות כ-70% מהמשתכרים עד שכר המינימום. הנשים מרוכזות בעיקר במקצועות שוחקים (כגון עובדות נקיון, מטפלות, פקידות ועוד) ולכן נפלטות אל מחוץ למעגל העבודה בגיל העמידה. בהתאם לנתוני שרות התעסוקה מגיל 45 עולה באופן משמעותי שיעורן של הנשים המובטלות. העלאת גיל הפרישה יאריך בשנתיים נוספות את התקופה בה הן נותרות ללא אמצעי קיום.
2. ע"פ נתוני הלשכה המרכזית לסטטיסטיקה עוד טרם גיל הפרישה הרשמי (62) יש ירידה משמעותית בשיעור הנשים המשתתפות בשוק העבודה, ושיעור הנשים בגילאי 62-64 שאינן עובדות עומד על 58%.

אם יעלה גיל הפרישה לנשים מ-62 ל-64 משמעות הדברים לאותן נשים שיפרשו בגיל 62 ולפני גיל 64 תהיה:

1. נשים שיבקשו לפדות את הזכויות שצברו בקרן הפנסיה יפגעו בקנס בשיעור של 12% בגין משכה מוקדמת, ויקבלו לידיהן פנסיה מופחתת בלבד.
2. ניתן יהיה לתבוע קצבת זקנה רק מגיל 64, ולכן נשים שלא צברו זכויות בקרן הפנסיה יוותרו ללא אמצעי קיום עד הפנסיה, למרות שעבדו כל חייהן.
3. יוער, כי הנסיון ללמוד ממצבן של נשים המשתכרות שכר גבוה במקצועות החופשיים, אין בו כדי ללמד על כלל הנשים המועסקות, ולפיכך יש לאפשר לנשים החפצות בכך להאריך את גיל הפרישה מעבר לגיל 62, אולם לא להפוך זאת לחובה.
4. ברי, כי רק כאשר תבוטל הפלית הנשים המבוגרות לרעה בשוק העבודה, יושווה שכר הנשים לזה של הגברים ודפוסי העבודה יהיו דומים- ניתן יהיה לדרוש שיויון גם בנושא גיל הפרישה לנשים.

**לאור האמור, כל עוד יותר ויותר נשים מוצאות את עצמן מחוץ לשוק העבודה לפני גיל הפרישה, הרי שהעלאת גיל הפרישה לנשים, מבלי הכנה מוקדמת ושורשית של שוק העבודה בכללותו ומבלי לאמץ מנגנוני בקרה וקידום שיוויון לנשים, משמעותו העמקת העוני בקרב נשים על בסיס מגדרי, ולכך יש להתנגד בכל תוקף.**

* **תודתנו נתונה ל"נעמת- תנועת נשים עובדות ומתנדבות", על סיוע במתן הנתונים.**